b'\n_START_ARTICLE_\n3D-tiskanje\n_START_PARAGRAPH_\n3D-tiskanje ali aditivna proizvodnja je postopek izdelave trirazse\xc5\xbenih trdnih objektov skoraj katere koli oblike iz digitalnega modela. 3D-tiskanje se dose\xc5\xbee z uporabo aditivnega postopka, pri katerem se v razli\xc4\x8dnih oblikah odlagajo zaporedne plasti materiala. 3D-tiskanje se razlikuje od tradicionalnih proizvodnih tehnik, pri katerih se ve\xc4\x8dinoma uporablja odstranjevanje materiala z metodami, kot sta rezanje ali vrtanje (subtrakcijski postopki)._NEWLINE_Tiskalnik materialov obi\xc4\x8dajno izvaja procese 3D-tiskanja z uporabo digitalnih tehnologij. Od za\xc4\x8detka 21. stoletja se je prodaja teh strojev mo\xc4\x8dno pove\xc4\x8dala, njihova cena pa je mo\xc4\x8dno padla._NEWLINE_Tehnologija se uporablja za prototipizacijo in porazdeljeno proizvodnjo na podro\xc4\x8djih nakita, obutve, industrijskega oblikovanja, arhitekture, in\xc5\xbeenirstva in konstrukcije (AEC), avtomobilske, letalske in vesoljske industrije, dentalne in medicinske industrije, izobra\xc5\xbeevanja, geografskih informacijskih sistemov, gradbenega in\xc5\xbeenirstva in drugje._NEWLINE_3D tiskalniki lahko za tisk uporabljajo veliko razli\xc4\x8dnih materialov (npr. guma, plastika, papir, poliuretanski materiali, kovine in podobno ), izbira pa je odvisna od zmogljivosti in tipa tiskalnika. V splo\xc5\xa1nem se materiali po plasteh nana\xc5\xa1ajo na razli\xc4\x8dne na\xc4\x8dine, a najpogostej\xc5\xa1i v tiskalnikih ni\xc5\xbejega cenovnega razreda je nanos topljenega polimera skozi majhno \xc5\xa1obo. Polimer je v ve\xc4\x8dini primerov topljiva plastika z ugodnimi lastnostmi za topljenje in hlajenje (v angle\xc5\xa1\xc4\x8dini se uporablja bioplastika PLA ali bolj vzdr\xc5\xbeljiva ABS, ki za uporabo potrebuje ogrevano posteljo za nanos). 3D tiskalnik filament med 3D tiskanjem vle\xc4\x8de v ogrevano glavo (ang. extruder), kjer se filament stopi in skozi \xc5\xa1obo nanese na tiskalno posteljo._NEWLINE_Za delovanje mora biti \xc5\xa1oba ali baza sposobna premikanja po delovnem prostoru vsaj v treh oseh \xe2\x80\x93 torej treh dimenzijah. Na\xc4\x8deloma vsako os poganja svoj motor \xe2\x80\x93 zato je kvaliteta tiska odvisna od natan\xc4\x8dnosti in kvalitete pogonskih in transportnih komponent, predvsem pa tudi od vodenja motorjev.'